[{"text_idx": "#000001", "text": "Minotauroren labirintoa edo Liburu digitalen mundua"}, {"text_idx": "#000002", "text": "Une honetan esku artean ditudan azterlanetako bat da Trea argitaletxeak 2016. urte honetan argitaratu duen \u201cLeyendo entre pantallas\u201d liburua. Patxadaz irakurri beharreko liburua, mamitsua, ezinbestekoa liburu digitalen mundua ulertu edo hobeto ezagutu ahal izateko."}, {"text_idx": "#000004", "text": "Raquel Go\u0301mez Di\u0301az irakasle titularra da Salamancako Unibertsitatean eta taldeko beste kideekin batera egindako lanen artean, ondokoa azpimarratuko nuke: \u201cSocial reading Plattforms, applications, clouds and tags (Chandos, 2013)"}, {"text_idx": "#000007", "text": "Julio Alonso Are\u0301valo, azkenik, liburuzain nagusia da aipatu unibertsitateko (Salamancakoa) Itzulpengintza eta Dokumentazio Fakultatean. 2015. urtean \u201cE-book en bibliotecas: gestio\u0301n, tratamiento y aplicaciones\u201d liburua argitaratu zuen Alfagrama argitaletxean."}, {"text_idx": "#000008", "text": "Irakurketa digitalean eta eduki digitalen argitalpenean adituak diren egile horiek, kapitulutan egituratu dute beren liburua. Bibliografia luzea ageri da ere, nola ez, 231. eta 236. orrialdeen artean, bai eta oso interesgarriak diren eranskinak ere."}, {"text_idx": "#000009", "text": "Lehen eranskinak\u201d Aplicaciones de lectura\u201d izenburua darama. Egungo irakurketa gailu eta sistemak zerrendatzeaz gain, horien sailkapena egiten du bilaturiko xedearen arabera: olgetarako irakurketa, artikuluen irakurketa, komikien eta eleberri grafikoen irakurketa, etab."}, {"text_idx": "#000010", "text": "Liburutegi publikoentzat eta haurrentzako liburuzaintzat oso interesgarria den bigarren eranskinak \u201cAplicaciones infantiles y libros APP\u201d du izenburua. Hirugarren eranskinak, azkenik, irakurketa aplikazioak ebaluatzeko txantiloi bat darama."}, {"text_idx": "#000011", "text": "\u00bfZeintzuk dira zazpi kapitulu horietan jorratzen diren gaiak?"}, {"text_idx": "#000012", "text": "Lehen kapituluak liburu elektronikoaren argitalpena eta irakurketa jorratzen ditu. Egileek hiru hitz nabarmentzen dituzte egungo unea definitzeko: mugikortasuna, berehalakotasuna eta konektibitatea. Mugikortasuna irakurketa-modu berrien ezaugarri nagusia da. Gailu eta ingurune fisiko ugaritan irakur dezakegu baina, erne, telefono adimentsuen eta tableten erabilerari buruz egin diren ikerketan arabera, \u201cirakurketa\u201d aukera ez da lehenen artean ageri."}, {"text_idx": "#000013", "text": "Informazio guztia berehala nahi dugu eta ia uneoro gaude konektatuta, mugikorrari esker.\nEgileek irakurketa digitalaren eta paperezko irakurketaren arteko ezberdintasunak aztertzen dituzte. Arinkeria lehenari lotzen bazaio ere, bigarrena gogoetatsua da. Lorenzo Soccavo bezalako egileak ziberirakurle kontzeptua erabiltzen hasi dira, homo sapiensetik irakurle areagoturaino eman den jauzia agerian uzteko."}, {"text_idx": "#000014", "text": "Liburu oro beste bati lotzen zaio, beste batetik elikatzen da. Kapitulu honetan, Peter Mendelsunden \u201cQue\u0301 vemos, cuando leemos\u201d liburua aztertzen da. Lan horretan, irakurtzeko egintzaren atzean dauden osagaiak azaltzen ditu egileak."}, {"text_idx": "#000016", "text": "\u201cLa Cuarta Pantalla\u201d da bigarren kapituluaren izenburua."}, {"text_idx": "#000017", "text": "\u201cPantailak hedatuz joan dira eta, ondorioz, gure bizitza pantaila artean gauzatzen da\u201d. Irakurtzeko erabiltzen diren gailuak aztertu dituzte soilik egileek. Dagoeneko ohikoa den sailkapena: e-reader edo irakurketaren esperientzia kontinuista bermatzen duten gailuak, paperezko liburuekin antza handiagoa dutenak eta, beste aldetik, telefono adimentsuak eta tabletak. Gailu horietan irakurtzeak ez du zerikusirik paperean irakurtzearekin. Joera berritzaileagoa da."}, {"text_idx": "#000018", "text": "Kapituluak ordenagailu bidezko irakurketa jorratzen du ere eta, batez ere, liburuzainentzat oso interesgarria den gai bat lantzen du: haurrak eta pantailak, gurasoek egin behar duten kontrola gailu ezberdinetan egindako irakurketen eduki, denbora eta iraupenari dagokienean, bai eta haurrek erabil ditzaketen programak ere."}, {"text_idx": "#000019", "text": "Hirugarren kapitulua \u201clos nuevos libros\u201d delakoa dugu."}, {"text_idx": "#000020", "text": "Liburu digitalaren kontzeptua zabalduz joan da, sailkatzeko zailak diren produktu eta garapen berriak barne hartuz. Egun, labirinto digital honetan, aplikazioarengandik independenteak diren edukiak aurki ditzakegu, Kobo, Aldiko, Bluefire eta antzeko gailuak, esaterako. Gailu bakarrean, aplikazio baten mende dauden edukiak daude ere (haurrentzako liburu gehienen kasua). Eta aplikazio-liburuak daude halaber: adibidez, 2012ko liburu digital saria den \u201cEl hombre volca\u0301n\u201d edo \u201cIn my dream\u201d, Bolognako liburu azokaren Saria 2013. urtean, edo \u201cLove the App\u201d, Bolognako Liburu azokaren saria 2014. urtean..."}, {"text_idx": "#000021", "text": "Kapituluak biblioaniztasun teknologikoa, aberastutako liburuak, audioliburuak, bideoliburuak, transmedia eta crossmedia kontzeptuak aztertzen ditu, sailkapen ezberdinak proposatuz. Eta, nola ez, areagotutako errealitateko liburuak aztertzen ditu ere (ez nahastu errealitate areagotuarekin). Hona hemen definizio apropos bat: \u201cmundu errealean kokaturiko osagaien gainean birtualki sorturiko irudiak, markatzaileak edo informazioa denbora errealean jartzea ahalbidetzen duen teknologia-multzoa\u201d. (Johnson, Adams eta Cummins, 2012)"}, {"text_idx": "#000022", "text": "Liburuen munduaren etorkizunari begira, sentsazio berriak edo objektuarekin harreman emozionala izatea ahalbidetzen dituzten teknologiak aztertu edo aplikatzen dira. Neil Stephensonen \u201cThe diamond age\u201d (diamantearen aroa), adibidez."}, {"text_idx": "#000023", "text": "Laugarren kapituluan liburu elektronikoak bilatzen eta erosten ikasiko dugu. Boskarrenak, irakurketa aplikazioen unibertsoa azaltzen digu; aipatuak izugarrizko gorakada bizi izan du 2010. urtetik aurrera. Aplikazio horiek sorkuntza- eta heziketa-aukera ezberdinak eskaintzen dituzte, istorioak pertsonalizatzea ahalbidetzen dute, entzutezko arreta sustatzen dute (audioliburuak) eta, nabaria denez, ez dute inolako zerikusirik paperezko argitalpenekin. Arloa aldeko aro batean murgilduta dago egun."}, {"text_idx": "#000025", "text": "Zazpigarren eta azken kapituluak autoargitalpenaren gaia jorratzen du."}, {"text_idx": "#000026", "text": "Arestian esan bezala, liburu bikaina da, beharrezkoa eta, gainera, lehen kapituluaren aurretik doan parafrasia funtsezkoa izan zait izenburu erakargarri hau lortu ahal izateko. Honela dio bere itzulpenak:"}, {"text_idx": "#000027", "text": "\u201cMinotauroren labirintoaren antzera, liburu digitalen mundua korridore pila dituen egitura bat da. Aipatuek, noranzko guztietarantz badoaz ere, helmuga berbera dute: IRAKURKETA.\nAriadnak egin bezala, harila desbiribilkatu beharko dugu pantailen artean mugitu, aniztasun teknologikoa ulertu, eduki onenak aurkitzea ahalbidetzen duten bideak aurkitu eta, baita ere, gure sorkuntzak hirugarrenen eskura utzi ahal izateko\u201d."}, {"text_idx": "#000028", "text": "Arantza Urkia naiz, Donostia Kulturako liburutegien sareko zuzendaria. Blog honetan nire gogoetak idatziko ditut, bereziki iburutegi munduko berrikuntzak eta teknologia berriak irakurketa eta liburuetan duten eraginaz arituko naiz."}]